b'\n_START_ARTICLE_\nRomana Jordan\n_START_SECTION_\n\xc5\xbdivljenje\n_START_PARAGRAPH_\nRomana je otro\xc5\xa1tvo pre\xc5\xbeivela v \xc5\xbdalcu in Preboldu v Savinjski dolini. _NEWLINE_Leta je 1990 diplomirala na Fakulteti za elektrotehniko, leta 1994 je na Fakulteti za matematiko in fiziko magistrirala na temo Ocena pogostosti izpustov raziskovalnega reaktorja z verjetnostnimi varnostnimi metodami, leta 2001 pa je na isti fakulteti doktorirala na temo Ocena stanja komponent jedrskih sistemov z uporabo teorije verjetnosti in teorije mehkih mno\xc5\xbeic. Od leta 1990 se na Odseku za reaktorsko tehniko Instituta Jo\xc5\xbeef Stefan ukvarja z raziskovanjem verjetnostnih varnostnih analiz in mehkih mno\xc5\xbeic. Je \xc4\x8dlanica slovenskega in evropskega dru\xc5\xa1tva jedrskih strokovnjakov ter univerzitetnega znanstvenega foruma._NEWLINE_Med letoma 1998 in 2002 je bila predsednica nadzornega odbora ob\xc4\x8dine Dom\xc5\xbeale. Leta 2004 je bila na listi SDS izvoljena za poslanko v Evropskem parlamentu, kjer je delovala v poslanski skupini Evropske ljudske stranke. Leta 2009 je bila v Evropski parlament izvoljena \xc5\xa1e enkrat._NEWLINE_V Evropskem parlamentu je bila \xc4\x8dlanica odborov ITRE (Odbor za Industijo, Raziskave in Enegretiko) in ENVI (Odbor za Okolje, Javno zdravje in Varnost hrane). Prav tako pa je bila \xc4\x8dlanica delegacij Evropskega parlamenta za odnose z Tur\xc4\x8dijo in ZDA. Bila je predsednica Odbora za okolje in prostor pri Strokovnem svetu SDS, \xc4\x8dlanica upravnega odbora in podpredsednica Slovenskega odbora za NATO, \xc4\x8dlanica Svetovalnega odbora Mednarodne ustanove - fundacije za razminiranje in pomo\xc4\x8d \xc5\xbertvam min (ITF), predsednica Upravnega odbora Sklada za financiranje razgradnje Nuklearne elektrarne Kr\xc5\xa1ko in odlaganje radioaktivnih odpadkov iz NEK, podpredsednica Evropskega energetskega foruma, \xc4\x8dlanica Dru\xc5\xa1tva jedrskih strokovnjakov Slovenije in \xc4\x8dlanica v Evropskem zdru\xc5\xbeenju jedrskih dru\xc5\xa1tev. _NEWLINE_Dr\xc5\xbeavni zbor jo je marca 2010 razre\xc5\xa1il s funkcije v Upravnem odboru Sklada za financiranje razgradnje NEK, saj kljub ugotovitvi Komisije za prepre\xc4\x8devanje korupcije, da funkcija ni zdru\xc5\xbeljiva s funkcijo evropske poslanke, ni odstopila z enega od teh polo\xc5\xbeajev._NEWLINE_Na dr\xc5\xbeavnozborskih volitvah leta 2011 je kandidirala na listi SDS.\n_START_SECTION_\nDru\xc5\xbeina\n_START_PARAGRAPH_\nPoro\xc4\x8dena je bila z Leonom Cizljem, ki se ukvarja z jedrsko fiziko, in dela na in\xc5\xa1titutu Jo\xc5\xbeef Stefan v Podgorici. Imata dva sinova. \xc5\xbdivi v Dom\xc5\xbealah.'